Document ID: 32005R0209

KOMISSION ASETUS (EY) N:o 209/2005,
annettu 7 päivänä helmikuuta 2005,
sellaisten tekstiilituotteiden luettelon vahvistamisesta, joista ei tarvitse esittää alkuperäselvitystä niitä yhteisössä vapaaseen liikkeeseen luovutettaessa
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhdistetyn nimikkeistön XI jaksoon kuuluvien ja yhteisössä vapaaseen liikkeeseen luovutettujen tiettyjen tekstiilituotteiden alkuperäselvityksistä sekä kyseisten selvitysten hyväksymisedellytyksistä 13 päivänä heinäkuuta 1998 annetun neuvoston asetuksen (EY) N:o 1541/98 (1) ja erityisesti sen 4 artiklan,
sekä katsoo seuraavaa:
(1)
Edellä mainitussa asetuksessa säädetään niiden tekstiili- ja vaatetustuotteiden osalta, joihin ei sovelleta yhteisön kauppapolitiikan mukaisia erityistoimenpiteitä ja jotka luovutetaan vapaaseen liikkeeseen, että vapautus alkuperäselvityksen esittämisvelvoitteesta voidaan myöntää ja että alkuperäselvityksen esittämisvelvoitteesta vapauttamista koskevissa säännöksissä pitäisi ilmoittaa, pitääkö asianomaisesta tuotteesta esittää alkuperäselvitys vai ei.
(2)
Marraskuun 30 päivänä 1998 annetulla komission asetuksella (EY) N:o 2579/98 (2) vahvistettiin sellaisten tekstiilituotteiden luettelo, joiden osalta ei vaadita alkuperäselvitystä luovutettaessa niitä vapaaseen liikkeeseen yhteisössä. Kyseinen luettelo olisi nyt saatettava ajan tasalle sisällyttämällä siihen uusia tekstiilituoteluokkia.
(3)
Selkeyden ja oikeusvarmuuden vuoksi asetus (EY) N:o 2579/98 pitäisi kumota ja korvata tämän asetuksen säännöksillä.
(4)
Tekstiili- ja vaatetustuotteita koskevan Maailman kauppajärjestön (WTO) sopimuksen voimassaolon päättymisestä Euroopan unionille johtuvien velvoitteiden täyttämiseksi ja erityisesti sopimuksen 2 artiklan 8 kohdan c alakohdan vaatimusten, joiden mukaan ”WTO-sopimuksen voimassaolon 121. kuukauden ensimmäisenä päivänä tekstiili- ja vaatetussektorin on oltava sisällytettynä GATT 1994 -sopimukseen, kaikkien tämän sopimuksen alaisten rajoitusten tultua poistetuiksi”, noudattamiseksi tämän asetuksen säännöksiä pitäisi soveltaa 1 päivästä tammikuuta 2005.
(5)
Tässä asetuksessa säädetyt toimenpiteet ovat tullikoodeksikomitean lausunnon mukaiset,
ON ANTANUT TÄMÄN ASETUKSEN:
1 artikla
Tämän asetuksen liitteessä lueteltuja tekstiilituotteita vapaaseen liikkeeseen luovutettaessa ei tarvitse esittää minkäänlaista alkuperäselvitystä.
2 artikla
Kumotaan asetus (EY) N:o 2579/98.
3 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2005.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä helmikuuta 2005.

Labels: 3
1